A BIZOTTSÁG HATÁROZATA
(2009. augusztus 5.)
a 2006/66/EK európai parlamenti és tanácsi irányelvvel összhangban az elemek és akkumulátorok gyártóinak nyilvántartásba vételére vonatkozó követelmények megállapításáról
(az értesítés a C(2009) 6054. számú dokumentummal történt)
(EGT-vonatkozású szöveg)
(2009/603/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az elemekről és akkumulátorokról, valamint a hulladékelemekről és -akkumulátorokról, továbbá a 91/157/EK irányelv hatályon kívül helyezéséről szóló, 2006. szeptember 6-i 2006/66/EK európai parlamenti és tanácsi irányelvre (1) és különösen annak 17. cikkére,
mivel:
(1)
A 2006/66/EK irányelv rendelkezik az elemek és akkumulátorok gyártóinak nyilvántartásáról. A felesleges adminisztratív terhek elkerülése érdekében indokolt meghatározni a gyártói nyilvántartásbavételi eljárásra az egész Közösség területén érvényes követelményeket.
(2)
Célszerű előírni, hogy az elemek és akkumulátorok gyártóinak a nyilvántartásba vétel kérésekor mely adatokat kell megadniuk, és ezen információk körét úgy kell megállapítani, hogy ne forduljon elő átfedés más nyilvántartásbavételi vagy regisztrációs eljárásokkal.
(3)
Az esetleges nyilvántartásbavételi díjat arányosan és költségalapon kell megállapítani, hogy ne jelentsen szükségtelen adminisztratív kiadást az érintett gyártóknak.
(4)
Az ebben a határozatban előírt intézkedések összhangban vannak a 2006/12/EK európai parlamenti és tanácsi irányelv (2) 18. cikkének (1) bekezdése alapján létrehozott bizottság véleményével,
ELFOGADTA EZT A HATÁROZATOT:
1. cikk
A nyilvántartásba vétel szabályai
Az elemek és akkumulátorok gyártóinak nyilvántartásba vételét a nemzeti hatóságok vagy a tagállam által erre felhatalmazott nemzeti gyártói felelősségvállalási szervezetek, a továbbiakban: nyilvántartó szervek végzik akár elektronikus úton, akár papíron.
A nyilvántartásba vétel részét képezheti egy másik gyártói vagy termelői nyilvántartásba vételi eljárásnak.
Az elemek és akkumulátorok gyártóinak abban a tagállamban, ahol üzleti tevékenységük körében először forgalmaznak elemeket és akkumulátorokat, csak egyszer kell regisztrálniuk, és ez alkalommal nyilvántartási számot kapnak.
2. cikk
A gyártók által megadandó adatok
Az elemek és akkumulátorok gyártói megadják a mellékletben felsorolt adatokat a nyilvántartó szervnek.
Az 1. cikk második bekezdésében említett nyilvántartásba vételhez az elemek és akkumulátorok gyártói a mellékletben szereplő adatokon kívül más információt nem kötelesek megadni.
3. cikk
Nyilvántartásbavételi díj
A nyilvántartó szervek kérhetnek nyilvántartásbavételi (regisztrációs) díjat, de csak költségalapon és arányos összegben.
Amennyiben a nyilvántartó szerv kér a jelentkezőktől nyilvántartási díjat, tájékoztatnia kell az illetékes nemzeti hatóságokat a díjak kiszámításához használt módszerről.
4. cikk
A nyilvántartásba vett adatok megváltozása
A tagállamok biztosítják, hogy amennyiben a gyártók által az e határozat mellékletével összhangban szolgáltatott adatokban változás következik be, a gyártók legkésőbb a változás bekövetkezésétől számított egy hónapon belül értesítik erről a megfelelő nyilvántartó szervet.
5. cikk
Törlés a nyilvántartásból
Ha egy gyártó egy adott tagállamban felhagy gyártói tevékenységével, a megfelelő nyilvántartó szerv erről való értesítésével kéri a nyilvántartásból való törlését.
6. cikk
Ennek a határozatnak a tagállamok a címzettjei.
Kelt Brüsszelben, 2009. augusztus 5-én.